《净照律师葬母冢上生芝十二茎关子长演倚松饶德操赋诗后九十馀载余亦赋》
宋代·释居简

尸罗为源孝为根，一根岂止十二茎。沉香亭北烂缯绮，浪花浮蕊争欣荣。

喑喑泪滴冢上土，只有天知此心苦。地灵荐瑞天不靳，付与千人万人睹。

诗人史法语不浮，旌孝笔端回万牛。紫芝不老亦不槁，两公之诗更新好。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。